ইউরোপের সেরা ২৪টি দেশকে নিয়ে ফ্রান্সের ১০টি শহরে অনুষ্ঠিত হয় এবারের মূল পর্ব। তবে টুর্নামেন্টকে ঘিরে হাসি-কান্নার পর্বটা শুরু হয়েছিল সেই বাছাইপর্ব থেকেই। সেখানে সবচেয়ে বড় অঘটনটি ছিল, গেল বিশ্বকাপের সেমি-ফাইনালিস্ট ও ইউরোর ১৯৮৮ সালের চ্যাম্পিয়ন নেদারল্যান্ডসের মূল পর্বে উঠতে না পারা। তাতে যে আসরের রঙ ফিকে হয়ে গিয়েছিল তা নয়, বরং তাদের হারিয়ে মূল পর্বে জায়গা করে নেওয়া আইসল্যান্ডের মত নবাগত দল চমক ধরে রেখেছিল মূল পর্বেও। রুপকথার ভেলায় চড়ে তারা উঠে গিয়েছিল নক-আউট পর্বেও। শুধু সেখানেই থেমে থাকেনি মাত্র ৩ লক্ষ ৩০ হাজার জনসংখ্যার দেশটির সেই যাত্রা। নক-আউট পর্বে টুর্নামেন্টের অন্যতম ফেভারিট ইংল্যান্ডকে হারিয়ে জন্ম দিয়েছিল ফুটবলের আরেক ইতিহাসের। একদিকে তখন আইসল্যান্ডারদের গৌরবগাঁথা, অন্যদিকে ইংলিশ ফুটবলের করুণ বেদনা-কাব্য। যে কাব্যের পরিসমাপ্তি হয় তাদের কোচ রয় হজসনের পদত্যাগের মধ্য দিয়ে।